FI Euroopan unionin virallinen lehti CE 84/570

(2004/C 84 E/0647)

KIRJALLINEN KYSYMYS E-0301/04

esittäjä(t): Olle Schmidt (ELDR) komissiolle

(6. helmikuuta 2004)

Aihe: Ruotsin ydinvoima ja sisämarkkinat

Ruotsissa on vuodesta 1984 lähtien ollut käytössä erityinen ydinvoiman tuotantovero, jota myöhemmin on useita kertoja korotettu ja joka vuodesta 2000 lähtien on ollut kiinteä ydinvoiman tehoon perustuva vero. Ruotsi on ainoa EU:n jäsenvaltio, jossa tällainen vero on käytössä. Tämä vero vääristää kilpailua sisämarkkinoilla ja antaa ulkomailla tuotetulle sähkölle kilpailuetuja vapautetuilla sähkömarkkinoilla. Vero vaikuttaa merkittävästi ydinvoimaa tuottavien yhtiöiden kilpailukykyyn ja siten jäsenvaltioiden väliseen kauppaan. Ruotsin hallitus toteaa vuoden 2004 talousarvioesityksessä, että ydinvoiman tehoon perustuvaa veroa voidaan verrata ylimääräiseen tuloveroon, jota peritään tietyiltä yrityksiltä, ja että sitä on siksi pidettävä sanktiona. Verolla syrjitään näin ollen yksipuolisesti ruotsalaista ydinvoimaa.

EU:n direktiiviä sähkö- ja kaasumarkkinoiden vapauttamisesta pannaan parhaillaan täytäntöön ja tavoitteena on yhtäläisempien edellytysten luominen. Joillakin suurilla ruotsalaisilla energiayhtiöillä on nykyisin omistajia muissa jäsenvaltioissa, muun muassa Suomessa ja Saksassa. Ruotsin ydinvoimaveron vaikutus on selvästi kielteinen ulkomaisille omistajille, koska lähes puolet Ruotsissa tuotetusta sähköstä saadaan ydinvoimaloista.

Komissio on viime vuosina eri tavoin todennut ydinvoiman olevan tärkeä energialähde, jolla on myönteisiä ympäristövaikutuksia ei vain Euroopassa vaan myös maailmanlaajuisesti, koska se on tehokas keino täyttää Kioton pöytäkirjan vaatimukset hiilidioksidipäästöjen vähentämisestä. Komission olisi siksi suhtauduttava vakavasti ydinvoiman verotukseen Ruotsissa, koska se vähentää investointimahdollisuuksia. Tällainen ydinvoiman tuotannon rajoittaminen hyvin toimivissa ydinvoimaloissa on hyvin valitettavaa, ottaen huomioon meneillään olevan työn direktiivin laatimiseksi toimista sähköntoimituksen varmuuden ja infrastuktuuri-investointien takaamiseksi.

Voiko komissio edellä esitetyn johdosta vastata seuraavaan kysymykseen: Mihin toimiin komissio aikoo ryhtyä Ruotsissa ydinvoimaan sovellettavan tehon mukaan perittävän veron johdosta, ottaen huomioon että tämä vero vaikuttaa kielteisesti kilpailuun energiantuotannossa sisämarkkinoilla ja vääristää sitä, estää sähkömarkkinoiden sääntelyn purkamista EU:ssa ja vähentää asianomaisten kansainvälisesti omistettujen ja toimivien energiayhtiöiden rajat ylittävää sähkön kauppaa?

Loyola de Palacion komission puolesta antama vastaus

(23. maaliskuuta 2004)

Yhteisön lainsäädännössä ei kielletä käänteistä syrjintää eikä sillä vaikuteta jäsenvaltioiden energiapolitiikkaan niiden tekemien energialähteisiin liittyvien valintojen osalta. Energiatuotteiden ja sähkön verotusta koskevan yhteisön kehyksen uudistamisesta 27. lokakuuta 2003 annetussa neuvoston direktiivissä 2003/96/EY (1) asetetaan ainoastaan verotuksen vähimmäistaso, ja annetaan jäsenvaltioille vapaat kädet korkeampien verojen keräämiseen. Mainittu vero/maksu ei ole estänyt Ruotsin, Norjan, Suomen ja Tanskan kattavien avoimien, tehokkaiden ja kilpailuun perustuvien markkinoiden kehittymistä: tuotetun energian määrä (2) kasvoi 18,4 terawattitunnista (TWh) vuonna 1993 3 232,1 TWh:iin vuonna 2002 ja kaupatun energian määrä 18,4 TWh:sta vuonna 1993 1 143,1 TWh:iin vuonna 2002.

(1) EUVL L 283, 31.10.2003.

(2) Lähde: Nord Pool -sivusto: (http://www.nordpool.com/information/index.html).